A Bizottság határozata

(1980. október 24.)

az élelmiszerekkel foglalkozó tanácsadó bizottság új alapokmányának létrehozásáról

(80/1073/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

mivel a Bizottságra hárul az ipari, a kereskedelmi és a fogyasztói csoportok tájékoztatása az élelmiszerekről szóló jogszabályok harmonizációjából eredő problémákról;

mivel a 78/758/EGK határozattal [1] módosított 75/420/EGK bizottsági határozattal [2] létrehozott élelmiszerekkel foglalkozó tanácsadó bizottság lehetőséget biztosít a Bizottság számára, hogy megismerje a kereskedelmi, az ipari és a fogyasztói csoportok nézeteit a szervezeti egységei által előkészített szabálytervezetek vonatkozásában, különösen, ami azok gazdasági hatásait illeti;

mivel ez a bizottság a kereskedelmi, az ipari és a fogyasztói csoportok számára is lehetőséget biztosít, hogy az élelmiszerekről szóló jogszabályok harmonizációjával összefüggésben témákat vessenek fel;

mivel 1975. június 26-i létrehozása óta a bizottság működését illetően szerzett tapasztalatok az alapszabály módosításának szükségességére utalnak;

mivel a 75/420/EGK határozat 4. cikkének (1) bekezdésében felsorolt intézmények egyikének, az EGK-tagállamok kereskedelmi szervezetei bizottságának (COCCEE) megszűnését követően figyelembe kell venni, hogy új szervezetek jöttek létre a kereskedelem közösségi szintű képviseletére,

A KÖVETKEZŐKÉPPEN HATÁROZOTT:

1. cikk

(1) A Bizottság mellett létrejön egy élelmiszerekkel foglalkozó tanácsadó bizottság. A Bizottság az élelmiszerekhez kapcsolódó jogszabályok harmonizációjára vonatkozó minden problémával kapcsolatban konzultálhat a bizottsággal.

(2) A bizottság állandó tagjai felhívhatják a Bizottság figyelmét arra, hogy azokban az ügyekben, amelyek a bizottság hatáskörébe tartoznak, és amelyekben annak véleményét nem kérték ki, ajánlatos a bizottsággal konzultálni vagy a bizottságot tájékoztatni.

2. cikk

(1) A bizottság tíz állandó tagból és húsz szakértőből áll, akik a mezőgazdaságot, a kereskedelmet, a fogyasztókat, az ipart és a munkavállalókat képviselő öt gazdasági csoportot képviselnek.

(2) Az (1) bekezdésben felsorolt csoportok mindegyike két állandó tagból áll, akiket négy szakértő támogat.

(3) Az állandó tagok feladata, hogy csoportjukban biztosítsák a munka összehangolását.

Megbízatásuk három évre szól és megújítható. Helyettesítésükig vagy kinevezésük megújításáig hivatalban maradnak.

Egy állandó tag megbízatása a három éves időszak lejárta előtt a szóban forgó tag lemondásával vagy halálával megszűnik.

A helyettesítő állandó tagok megbízatása ugyanakkor jár le, mint a többi állandó tag megbízatása.

(4) A mellékletben felsorolt testületek és szervezetek az egyes gazdasági csoportok vonatkozásában javaslatot tesznek a Bizottságnak a jelöltek állandó taggá történő kinevezésére, és kinevezik az őket támogató szakértőket.

Mindenki a saját érdekére való tekintettel javaslatot tesz a Bizottságnak négy különböző nemzetiségű jelöltre, akikből a Bizottság kinevezi az állandó tagokat.

Az egyes ülések előtt legalább nyolc nappal kiküldött levélben tájékoztatják a bizottság titkárságát azoknak a szakértőknek a nevéről (neveiről) és címéről (címeiről), akiket a napirenden szereplő egyes témák vonatkozásában kinevezésre javasolnak.

(5) A bizottságban jelen lévő csoportot képviselő közösségi testület vagy szervezet hiányában a Bizottság a csoport állandó tagjait a közösségi szinten legreprezentatívabb működő szervezetek javaslatai alapján nevezi ki a (4) bekezdésben meghatározott eljárásnak megfelelően.

Ebben az esetben a Bizottság által kinevezett állandó tagok az említett szervezetek támogatásával, közösen nevezik ki a támogatásukra rendelt szakértőket.

(6) Azok a szervezetek és testületek, amelyek egy jelöltet állandó taggá történő kinevezésre javasolnak, kérhetik a Bizottságtól a tag megbízatási ideje alatti leváltását.

3. cikk

(1) A bizottság elnöki tisztségét három évig a bizottságot alkotó gazdasági csoportok valamelyikének egyik állandó tagja tölti be.

(2) Az elnököt az első forduló során a jelenlévő állandó tagok kétharmados szavazattöbbségével, az ezt követő fordulókban a jelenlévő állandó tagok szavazattöbbségével választják meg.

(3) Az állandó tagok a (2) bekezdésben meghatározott eljárásnak megfelelően két alelnököt választanak azoknak a gazdasági csoportoknak az állandó tagjai közül, amelyekhez az elnök nem tartozik.

4. cikk

A Bizottság biztosítja a bizottság titkárságát.

A titkárság kidolgozza az ülések napirendjét, összehívja a tagokat, és ellátja őket dokumentációval.

5. cikk

A bizottság munkacsoportokat állíthat fel az élelmiszerekre vonatkozó szabályozási intézkedéstervezetek előkészítésével kapcsolatos műszaki kérdések vizsgálatára.

A Bizottság elnökséget és titkárságot biztosít ezeknek a munkacsoportoknak.

6. cikk

A Bizottság olyan, a napirenden lévő témák valamelyike tekintetében különleges szakértelemmel rendelkező szakértőket is meghívhat a bizottság vagy annak munkacsoportjai munkájában való részvételre, akik nem tartoznak a bizottság egyik munkacsoportjához sem.

Az így meghívott bármely személy csak a részvételére okot adó témára vonatkozó megbeszéléseken vehet részt.

7. cikk

A Bizottság érintett szervezeti egységeinek képviselői részt vesznek a bizottságnak és a bizottság munkacsoportjainak az ülésein.

8. cikk

(1) A Bizottság a mellékletben felsorolt testületek és szervezetek javaslata alapján megfigyelőket nevezhet ki, hogy az állandó tagok megbízatásának idejére ügyviteli kapcsolatot biztosítson a bizottság titkárságával.

(2) A megfigyelők részt vehetnek a bizottság és a munkacsoportok ülésein. Nem vehetnek azonban részt a megbeszéléseken.

9. cikk

(1) A bizottság és a bizottsági munkacsoportok megbeszéléseit követően nem kerül sor szavazásra.

(2) Abban az esetben, ha a szabályozási intézkedéstervezetről konzultációt folytatnak a bizottsággal, vagy a Bizottság a 2. cikk (1) bekezdésében említett munkacsoportoktól véleményt kér a bizottság hatáskörébe tartozó valamely témában, a titkárság véleménytervezetet dolgoz ki, amelyet benyújtanak a bizottság állandó tagjainak.

Az állandó tagokkal folytatott konzultációt követően a Bizottság által meghatározott határidőn belül a titkárság a bizottsági ülés résztvevőitől minden módosítási kérelmet begyűjt. Ha az előírt határidőn belül nem születnek ilyen kérelmek, a véleménytervezetet elfogadottnak kell tekinteni.

(3) Az 5. cikkben említett munkacsoportok megbeszéléseiről összefoglaló készül, amelyet a (2) bekezdésben előírt feltételek mellett eljuttatnak a munkacsoportok tagjainak, a bizottság állandó tagjainak és a megfigyelőknek.

10. cikk

A bizottság és a bizottsági munkacsoportok munkájában való részvételért nem jár díjazás.

11. cikk

A megbeszélésekkel kapcsolatos véleményt és/vagy feljegyzést kérésre megküldik a Tanácsnak vagy az Élelmiszerügyi Állandó Bizottságnak.

12. cikk

A Szerződés 214. cikke rendelkezéseinek sérelme nélkül a bizottság üléseinek résztvevői kötelezik magukat, hogy a bizottság vagy a bizottsági munkacsoportok munkája során tudomásukra jutott információkat nem adják tovább, ha a Bizottság tájékoztatja őket, hogy a kért vélemény vagy a megvitatandó kérdés bizalmas természetű üggyel kapcsolatos.

13. cikk

A 75/420/EGK határozat hatályát veszti.

14. cikk

Ez a határozat 1980. november 26-án lép hatályba.

Kelt Brüsszelben, 1980. október 24-én.

a Bizottság részéről

Étienne Davignon

a Bizottság tagja

[1] HL L 251., 1978.9.14., 18. o.

[2] HL L 182., 1975.7.12., 35. o.

--------------------------------------------------

MELLÉKLET

A 2. cikk (4) bekezdésében említett testületek és szervezetek jegyzéke

Gazdasági csoport | Testületek és szervezetek |

Mezőgazdaság | Az Európai Gazdasági Közösség mezőgazdasági szervezeteinek bizottsága (COPA) és az EGK-tagállamok mezőgazdasági együttműködését koordináló általános bizottság (COGECA) |

Kereskedelem | A legreprezentatívabb szervezetek |

Fogyasztók | Fogyasztói tanácsadó bizottság (CCC) |

Ipar | Az Európai Közösségek Gyáriparosainak Szövetsége (UNICE) |

Munkavállalók | Az Európai Szakszervezetek Szövetsége (ETUC) |

--------------------------------------------------